Peterburi Eesti konsulaadi esine kihas 1924. aasta 17. novembril vihasest rahvast. «Maha Eesti!» karjusid ülesärritatud inimesed, keda hoidis konsulaadi ründamisest tagasi vaid miilitsa kohalolu. «Maha timukate vägivalla valitsus! Maha Eesti kodanlaste riik! Maha verekoerad, timukad! Kättemaksmise tund on tulnud! Häda valgetele! Kümme protsenti lüüakse neid kohe maha esimese janu kustutuseks, siis alles hakatakse aegamööda ülejäänuid tapma!»